Undersøgelsen peger på, at uønsket ensomhed er en alvorlig tilstand, der hvert år er en medvirkende årsag til 2.200 dødsfald på landsplan. I denne uge har Folkebevægelsen mod ensomhed arrangeret fællesspisning flere steder i Nordjylland. Der er dog mange, som synes, det er flovt at vise, at de er ensomme, og som derfor bliver hjemme og isolerer sig. - Presset på at være et succesfyldt menneske har aldrig været større, og så er det flovt at sige, at man er ensom, siger sociolog Anders Petersen fra Aalborg Universitet i debatprogrammet Fokus. Han advarer mod præstationssamfundet, som har den skyggeside, at mange føler sig forkerte, og retter kritikken imod sig selv. - Det er bare så gennemgribende et problem at være ensom, siger Anne Luise Pedersen, koordinator hos KFUM-KFUK, Aalborg. Hun oplever, hvordan mange unge kommer hos dem og føler, at det er svært at fortælle, at de er ensomme. - Det er er bare så stort et tabu og så skidesvært at være menneske, siger hun. – Det synes jeg da også nogen gange, siger hun i liveprogrammet Fokus, og fortæller, at de forsøger at få unge til at  deltage i old school aktiviteter som højskolesang og brætspil.

Referat:
350.000 danskere føler sig ensomme, og Nordjylland er den region, der er hårdest ramt ifølge tal fra Sundhedsstyrelsen, der blev præsenteret i foråret.